Document ID: 32011D0719
Publication Date: 2011-03-07

Title and Content:
SKLEP SVETA
z dne 7. marca 2011
o sklenitvi Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva
(2011/719/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 100(2) in prvega pododstavka člena 207(4) v povezavi s členom 218(6)(a), členom 218(7), prvim pododstavkom člena 218(8) ter členom 218(9) Pogodbe,
ob upoštevanju predloga Evropske komisije,
ob upoštevanju odobritve Evropskega parlamenta,
ob upoštevanju naslednjega:
(1)
Komisija je v imenu Unije izpogajala Sporazum med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva (v nadaljnjem besedilu: Sporazum) v skladu s sklepom Sveta o pooblastilu Komisiji, da začne pogajanja.
(2)
Sporazum je bil podpisan 30. junija 2008 v imenu Unije s pridržkom njegove morebitne poznejše sklenitve.
(3)
Z začetkom veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost.
(4)
Sporazum bi bilo treba odobriti.
(5)
Treba je določiti postopke za udeležbo Unije v skupnih telesih, ustanovljenih s Sporazumom, in za sprejetje določenih odločitev, ki zadevajo zlasti spremembo Sporazuma in njegovih prilog, dodajanje novih prilog, prenehanje veljavnosti posameznih prilog, posvetovanja in reševanje sporov ter sprejetje zaščitnih ukrepov.
(6)
Države članice bi morale sprejeti potrebne ukrepe, da bi zagotovile, da se njihovi dvostranski sporazumi z Združenimi državami, ki urejajo isto področje, z dnem začetka veljavnosti Sporazuma bodisi spremenijo ali odpovejo -
SPREJEL NASLEDNJI SKLEP:
Člen 1
1. Sporazum med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva se odobri v imenu Unije.
2. Besedilo Sporazuma je priloženo k temu sklepu.
Člen 2
Predsednik Sveta je pooblaščen, da imenuje osebo, pooblaščeno, da poda uradno obvestilo iz člena 19.A Sporazuma, in naslednjo uradno obvestilo:
„Z začetkom veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost in od tega datuma izvršuje vse pravice in sprejema vse obveznosti Evropske skupnosti. Zato se sklicevanja na ‚Evropsko skupnost‘ v besedilu Sporazuma po potrebi štejejo za sklicevanja na ‚Evropsko unijo‘.“
Člen 3
1. Unijo v Dvostranskem nadzornem odboru, ustanovljenem s členom 3 Sporazuma, zastopa Evropska komisija, ki ji pomaga Evropska agencija za varnost v letalstvu, skupaj z letalskimi organi kot predstavniki držav članic.
2. Unijo v Odboru za nadzor certificiranja iz odstavka 2.1.1 Priloge 1 k Sporazumu in v Skupnem odboru za usklajevanje vzdrževanja iz odstavka 3.1.1 Priloge 2 k Sporazumu zastopa Evropska agencija za varnost v letalstvu, ki ji pomagajo letalski organi, ki jih neposredno zadeva dnevni red posameznega sestanka.
Člen 4
1. Komisija po posvetovanju s posebnim odborom, ki ga imenuje Svet, oblikuje stališče, ki ga zavzame Unija v Dvostranskem nadzornem odboru glede naslednjih zadev:
(a)
sprejetja ali spremembe notranjih upravnih postopkov Dvostranskega nadzornega odbora iz člena 3.B Sporazuma;
(b)
kakršnih koli sprememb prilog Sporazuma v skladu s členom 19.B Sporazuma, ki so skladne z zadevnimi pravnimi akti Unije in ne povzročajo njenega spreminjanja.
2. Komisija lahko po posvetovanju s posebnim odborom iz odstavka 1 ukrepa na naslednje načine:
(a)
sprejme zaščitne ukrepe v skladu s členom 15.B Sporazuma;
(b)
zahteva posvetovanja v skladu s členom 17.A Sporazuma;
(c)
začasno prekliče priznavanje ugotovitev in tak začasen preklic prekliče v skladu s členom 18 Sporazuma.
3. Svet s kvalificirano večino na predlog Komisije oblikuje stališče, ki ga zavzame Unija v Dvostranskem nadzornem odboru v zvezi s sprejetjem dodatnih prilog v skladu s členom 3.C.7 in členom 19.C Sporazuma.
4. Svet s kvalificirano večino na predlog Komisije in v skladu z določbami Pogodbe sprejme odločitev v zvezi s kakršnimi koli drugimi spremembami Sporazuma, ki ne sodijo v področje uporabe odstavkov 1 in 3, vključno z odpovedjo posameznih prilog v skladu s členom 19.E Sporazuma.
Člen 5
Države članice sprejmejo vse potrebne ukrepe, s katerimi zagotovijo, da se njihovi dvostranski sporazumi z Združenimi državami, navedeni v Dodatku 1 k Sporazumu, z dnem začetka veljavnosti Sporazuma ustrezno spremenijo ali odpovejo.
V Bruslju, 7. marca 2011

Classification:
Level 1 Topics: 100143
100158
100154
100161
100144
Level 2 Topics: 100237
100283
100241
100171
100261
100282
100176
100279
Level 3 Topics: 2079
2119
3489
4505
6205
2106
3641
2494
4040
2200
7207
1615
All Topics: 1252
225
4408
5404
5887
888